Dele van N3 gesluit weens betogingsDié foto van betogings by die Mooirivier-tolhek op die N3 is Maandagoggend (2 April 2018) op Twitter gedeel. Foto: Twitter via @FatalMoves Terwyl duisende vakansiegangers vandag huis toe keer ná die Paasnaweek, het betogers Maandag brandende bande en ander voorwerpe gebruik om die N3 naby die Mooirivier-tolplaza te versper. Foto’s van ŉ brandende vragmotor is ook op Twitter gedeel, maar owerhede kon nie onmiddellik die egtheid van die foto’s bevestig nie. Dit is nie duidelik wat die rede vir die betogings, wat met sonsopkoms begin het, is nie. Berigte is ook ontvang dat voertuie met klippe bestook is. Die Suid-Afrikaanse Polisiediens (SAPD) in KwaZulu-Natal het motoriste gewaarsku om die N3, wat Durban met Johannesburg verbind, te vermy. “Wees gewaarsku dat paaie rondom Mooirivier gesluit en heeltemal ontoeganklik is. Betogers by die Mooirivier-tolhek. Die R62, R103 en die N3-Noord en N3-Suid is gesluit,” het die polisie op Twitter bevestig. Die N3-tolkonsessie, wat verantwoordelik is vir die pad, het gesê: “Algehele padsluiting. Vertraag asseblief u reise. Ons doen ŉ beroep op alle bestuurders om uiters versigtig te wees.”